  Наталья Тетерина Туннэ, 19-тӥ куарусёнэ, Москваын быдэс дуннелы тодмо луись ыбылӥськон тӥрлыкез кылдытӥсьлы Михаил Калашниковлы синпелет усьтон ортчиз. Со Россиын Пыӵал тӥрлык поттӥсьёслэсь нуналзэс пусъён нуналлы тупаз. Сӥё-дано ужрадэ Россиысь лулчеберетъя министр Владимир Мединский, «Ростех» кун корпорацилэн тӧроез Сергей Чемезов, Москвалэн мэриысьтыз ёзчиос, конструкторлэн нылыз Елена Калашникова но Удмуртилэн тӧроез Александр Бречалов пыриськизы. Ӟечкыланаз Александр Бречалов ваньзылы, кин синпелетэз кылдытон бордын ужаз, тау кариз. Озьы ик ваньзэсты Удмуртие конструкторлэн 100 ар тырмон котырес лыдпусэзлы сӥзем шулдыръяськон ужрадъёсы ӧтиз. «Мон возьматӥсько улосвылэз, кытын Михаил Тимофеевич Калашниковлэн талантэз, быгатонлыкез быдэсак усьтӥськиз. Удмуртиын улӥсьёс соин данъясько. Ми понна со элькунмылэн тодметпусэз. 2019-тӥ арын ми Михаил Тимофеевичлы 100 ар тырмонэз пусъём. Мон лыдъясько, Москваын та синпелетэз усьтон, 2018-тӥ но 2019-тӥ арын радъям ужъёслы кутскон сётӥз», — вераз Удмуртилэн тӧроез. Тодэ вайытом, 8 метръем монумент, кытын Михаил Калашников кияз аслэсьтыз кылдытэм автоматсэ возе, Садово-Каретной но Долгоруковской урамъёслэн кеӵевылазы Москвалэн шораз интыяськиз. Синпелетлэн кылдытӥсез — Россиысь калык художник Салават Щербаков. Тегъёс: Москва Удмуртия МихаилКалашников АлександрБречалов МТКалашниковлы100ар  